Document ID: 32014R0497

KOMISIJAS REGULA (ES) Nr. 497/2014
(2014. gada 14. maijs),
ar ko groza Eiropas Parlamenta un Padomes Regulas (EK) Nr. 1333/2008 II pielikumu un Komisijas Regulas (ES) Nr. 231/2012 pielikumu attiecībā uz advantāma izmantošanu par saldinātāju
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu un 14. pantu,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 5. punktu,
tā kā:
(1)
Regulas (EK) Nr. 1333/2008 II pielikumā ir noteikts Savienības atļauto pārtikas piedevu saraksts un to lietošanas nosacījumi.
(2)
Komisijas Regulā (ES) Nr. 231/2012 (3) noteiktas Regulas (EK) Nr. 1333/2008 II un III pielikumā uzskaitīto pārtikas piedevu specifikācijas.
(3)
Minētos sarakstus saskaņā ar Regulas (EK) Nr. 1331/2008 3. panta 1. punktā minēto vienoto procedūru var atjaunināt pēc Komisijas iniciatīvas vai pēc pieteikuma saņemšanas.
(4)
2010. gada maijā tika iesniegts pieteikums atļaujai izmantot advantāmu par saldinātāju vairākās pārtikas produktu kategorijās. Pieteikumu darīja pieejamu dalībvalstīm saskaņā ar Regulas (EK) Nr. 1331/2008 4. pantu.
(5)
Advantāma izmantošana par spēcīgu saldinātāju dažādos pārtikas un galda produktos ir tehnoloģiski nepieciešama, lai aizstātu cukurus ar augstu kaloritāti (saharozi, glikozi, fruktozi utt.), tādējādi ļaujot samazināt kaloriju daudzumu šajos pārtikas produktos. Pievienojot advantāmu kā saldinātāju pārtikas produktu kategorijām, kurās saskaņā ar Regulas (EK) Nr. 1333/2008 II pielikumu atļauts izmantot augstas intensitātes saldinātājus, dos ražotājiem lielāku elastību, izstrādājot pārtikas produktus ar samazinātu enerģētisko vērtību, kuriem piemīt tādas pašas garšas īpašības kā produktiem ar augstu kaloritāti. Advantāma aromātiskās un salduma īpašības apvienojumā ar labas stabilitātes raksturlielumiem padara advantāmu par alternatīvu jau apstiprinātiem augstas intensitātes saldinātājiem, piedāvājot patērētājiem un pārtikas nozarei iespēju izvēlēties no plašāka saldinātāju klāsta, tādējādi samazinot katra atsevišķa saldinātāja lietošanu.
(6)
Eiropas Pārtikas nekaitīguma iestāde (“iestāde”) izvērtēja advantāma nekaitīgumu, ja to lieto kā pārtikas piedevu, un 2013. gada 31. jūlijā sniedza savu atzinumu (4). Iestāde noteica advantāma pieļaujamo diennakts devu (PDD) 5 mg/kg ķermeņa svara/dienā. Piesardzīgas aplēses par pieaugušo un bērnu augsta līmeņa ekspozīciju advantāmam, lietojot to ierosinātajā daudzumā, bija zem PDD. Izpētījusi visus datus par stabilitāti, noārdīšanās produktiem, toksikoloģiju un ekspozīciju, iestāde secināja, ka advantāma izmantojums par saldinātāju ierosinātajos lietošanas veidos un lietotajos daudzumos nerada bažas par nekaitīgumu.
(7)
Tādēļ ir lietderīgi atļaut lietot advantāmu par saldinātāju šīs regulas I pielikumā noteiktajās pārtikas produktu kategorijās un piešķirt minētajai pārtikas piedevai E-numuru - E 969.
(8)
Pirmo reizi iekļaujot advantāmu Regulas (EK) Nr. 1333/2008 II pielikumā noteiktajā Savienības atļauto pārtikas piedevu sarakstā, Regulā (ES) Nr. 231/2012 būtu jāiekļauj šīs pārtikas piedevas specifikācijas.
(9)
Tādēļ attiecīgi būtu jāgroza Regula (EK) Nr. 1333/2008 un Regula (ES) Nr. 231/2012.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1333/2008 II pielikumu groza saskaņā ar šīs regulas I pielikumu.
2. pants
Regulas (ES) Nr. 231/2012 pielikumu groza saskaņā ar šīs regulas II pielikumu.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 14. maijā

Labels: 0
3
17